**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa čl. 31 Legislatívnych pravidiel vlády Slovenskej republiky predkladá Ministerstvo vnútra Slovenskej republiky na pripomienkové konanie návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov (tlač 395).

**V š e o b e c n e**

Cieľom návrhu zákona je podľa predkladateľov rozšírenie kompetencií obcí realizovať porušenia pravidiel cestnej premávky na úseku zastavenia a státia vozidiel v rámci tzv. objektívnej zodpovednosti držiteľa vozidla. V súčasnosti je možné správny delikt držiteľa vozidla (tzv. objektívna zodpovednosť) prejednať len vtedy, ak je zaznamenaný technickými prostriedkami, ktoré používa alebo využíva Policajný zbor. Obec nemôže vyhotovovať dôkazy ani vydávať meritórne rozhodnutia vo veci správneho deliktu držiteľa vozidla. Policajný zbor nemá dostatočné personálne ani technické kapacity na riešenie všetkých protiprávnych skutkov v cestnej premávke a na strane druhej značné množstvo obcí (predovšetkým okresných a krajských miest) v poslednom období začalo riešiť problematiku parkovania rezidentov, kde jasne stanovili pravidlá, realizovali príslušné dopravné značenie, avšak nemajú kompetencie na výkon kontroly rešpektovania týchto pravidiel formou objektívnej zodpovednosti (vyvodzovanie subjektívnej zodpovednosti vodiča vozidla je príliš časovo, personálne a finančne nákladné, často bez žiaduceho výsledku). Z uvedeného dôvodu je potrebné, aby obec mala možnosť pokutovať držiteľa vozidla za porušenie jeho povinností a tak zabezpečiť, aby pri prevádzkovaní jeho motorového vozidla boli dodržiavané pravidlá cestnej premávky spočívajúce v zákaze zastavenia alebo státia vozidiel v územnej pôsobnosti konkrétnej obce.

**S t a n o v i s k o**

Ministerstvo vnútra Slovenskej republiky zaujíma k predloženému návrhu nasledovné stanovisko:

K vyššie uvedeným hlavným cieľom predmetného návrhu nemáme výhrady. Novela zákona okrem toho precizuje údaje o vodičovi, ktoré je potrebné uviesť v odpore proti rozkazu, upravuje procesné aspekty v rámci celého konania (po podanom odpore bude správne konanie viesť obec a odvolacie konanie proti rozhodnutiu obce bude viesť orgán Policajného zboru), zadávanie údajov o správnom delikte držiteľa vozidla do jedného informačného systém a vyjasní právomoci obecnej polície tak v rámci objektívnej zodpovednosti, ako aj v priestupkovom (blokovom) konaní.

V rámci predmetného materiálu je konštatované, že schválenie návrhu zákona bude znamenať negatívny vplyv na rozpočet verejnej správy (ministerstva vnútra) z dôvodu nevyhnutných úprav informačných systémov (s odhadovanými nákladmi cca 2,2 mil. eur s DPH) a potreby nárastu zamestnancov (po jednej osobe na každý krajský dopravný inšpektorát, t. j. spolu o 8 osôb).

Úhrada finančných prostriedkov potrebných na realizáciu zmien vyplývajúcich z predmetného návrhu v odhadovanej výške 2,2 mil. eur bude prioritne navrhovaná z prostriedkov Európskej únie; ak to nebude možné, tak bude potrebné prostredníctvom ministerstva financií zabezpečiť navýšenie schváleného limitu ministerstva vnútra v kapitole Všeobecná pokladničná správa.

Vzhľadom na potrebu zabezpečenia zmien v informačných systémov nie je možné zo strany ministerstva vnútra realizovať potrebné zmeny k navrhovanému dátumu účinnosti (1. máj 2021). Navrhujeme preto do návrhu doplniť ustanovenie o tom, že obce budú evidovať úkony v evidencii správnych deliktov držiteľov vozidiel po zriadení elektronickej služby zavedenej na tento účel.

Návrh zákona odporúčame legislatívno-technicky upraviť:

* do názvu návrhu zákona doplniť aj zmenu zákona Slovenskej národnej rady č. 372/1990 Zb. o priestupkoch v znení neskorších predpisov,
* v úvodnej vete čl. I doplniť zákon č. 423/2020 Z. z.,
* v čl. I bodoch 3, 8 a 11 slovo „slová“ nahradiť slovami „tieto slová:“,
* v čl. I bodoch 4 a 7 slovo „orgán“ nahradiť slovom „Orgán“ a spojiť ich do jedného novelizačného bodu,
* v čl. I bode 5 slovo „slová“ nahradiť slovami „tieto slová:“ a slová „oboznámiť s dôkazom“ nahradiť slovami „s ním oboznámiť“,
* v čl. I bode 10 slová „sa pripája“ nahradiť slovom „vkladá“ a v § 139 ods. 7 slová „odseku 1, ktorý pokračuje“ nahradiť slovami „odseku 1 alebo obci, ktorí pokračujú“,
* v čl. I spojiť body 12 a 13 do jedného novelizačného bodu,
* v čl. I bode 15 nahradiť navrhované znenie § 141 ods. 6 písm. p) týmto znením:

„p) odloženie veci podľa § 139c,“,

* v úvodnej vete čl. II vypustiť slová „a dopĺňa“.

**P r i p o m i e n k o v é k o n a n i e**

V rámci prerokovania stanoviska s orgánmi uvedenými v čl. 31 ods. 1 Legislatívnych pravidiel vlády Slovenskej republiky uplatnili zásadné pripomienky Ministerstvo investícií, regionálneho rozvoja a informatizácie Slovenskej republiky a Ministerstvo financií Slovenskej republiky. Všetky tieto zásadné pripomienky sa týkajú doplnenia doložky vplyvov k poslaneckému návrhu a do predkladacej správy neboli zahrnuté, keďže sprievodné materiály v ďalšom legislatívnom procese procese (počas prerokovávania návrhu v národnej rade) nemožno meniť.

Okrem toho uplatnili zásadné pripomienky aj Združenie miest a obcí Slovenska a Západoslovenská distribučná, a. s., ktoré sa podľa Legislatívnych pravidiel vlády Slovenskej republiky nevyhodnocujú ani neuvádzajú v predkladacej správe.

**Z á v e r**

Ministerstvo vnútra Slovenskej republiky odporúča vláde Slovenskej republiky vysloviť **súhlas po zohľadnení pripomienok** s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov (tlač 395).